Kedves Volt, Jelenlegi és Jövendő MOST Felhasználóink!

A vakok mobiltelefon használatát megkönnyítő MOST (Mobil SegítőTárs) rendszer Android okostelefonokra készített változatának bemutatására és az ezt követő kötetlen konzultációra szeretnénk meghívni minden érdeklődőt jövő péntekre, február 22-re a Vakok Szövetségének Hermina termébe 15 órai kezdettel.

A Mobil SegítőTárs (MOST) fejlesztői

Kiegészítő információk:

MObil SegítőTárs (MOST) Androidra.

A MOST program átültetése Android rendszerre a nyilvános kiadást megelőzően olyan stádiumba jutott, hogy az alkalmas készülékkel rendelkező látássérültek már vállalkozhatnak a program tesztelésére. A program telepítése csak olyan készüléktípusra támogatott, melyen már teszteltük a MObil SegítőTársat.

A támogatott készüléktípusok a következők:

- Sony Ericsson Xperia Pro MK16i (maszk gyártása folyamatban),

- Sony Ericsson Xperia Mini Pro (Android 2.3 és Android 4.0 verzióval is),

- Motorola Milestone2 (Android 2.2 rendszerrel és Voice Readouts ernyőolvasóval),

- Motorola Defy (A Milestone2-re való maszk majdnem pontosan illik rá, viszont mivel nincs kitolható billentyűzete, a DTMF-bevitel vakon nem megoldott, és az ernyőolvasó se használható önállóan a rajta lévő Android verzióval).

A támogatott készülékek köre időről időre bővül. A friss információkért érdeklődjön elérhetőségeinken vagy figyelje közleményeinket!

A MObil SegítőTárs program ingyenes. A Braille-maszk 5000 (ötezer) Ft.-ba kerül, ami az ÁFÁ-t tartalmazza.

A jelentkezőknek a KFKI intézeti telephelyén vállaljuk a program telepítését és a maszk felrögzítését a készülékükre, és szükség esetén tartunk egy rövid bemutató-oktatást is.

A tesztelők rendszeresen megkapják a frissítéseket, feliratkozhatnak a MOST levelezőlistájára és közvetlen email-címre is küldhetik észrevételeiket, kérdéseiket a fejlesztőknek.

Részletes friss leírás készült külön azoknak, akik még nem ismerik a MObil SegítőTársat, és azoknak, akik már használták/használják a MOST programot Windows Mobile PDA-n. A használati tudnivalók magából a MOST programból is elérhetők.

\*\*\*

Jelentkezés, elérhetőségek.

Önkéntes programtesztelésre a következő elérhetőségeken lehet jelentkezni.

Dr. Arató Andrásnál

E-mailben: arato.andras@wigner.mta.hu

Telefonon: 06-1 392-2564.

Márkus Norbertnél

E-mailben: markus.norbert@wigner.mta.hu

Telefonon: 06-1 392-2566.

\*\*\*

A MObil SegítőTárs programról.

A MObil SegítőTárs egy kimondottan a vakok számára fejlesztett programcsomag mobileszközökre, legújabban Android telefonokra. A program legtöbb funkciója egy egységesen működő menürendszerből érhető el, a készülék nyomógombjaihoz, érintőmezőihez pedig fontos gyorsfunkciók vannak rendelve. Az érintőernyőre helyezett lukacsos braille-maszk segítségével egyszerre akár több ujjal is be lehet vinni Braille-jeleket. A maszkon került kialakításra a menühöz és szövegszerkesztéshez szükséges nyílblokk és az ernyőfeloldáshoz, hívásfogadáshoz és befejezéshez szükséges ún. simítóvájú is, valamint a maszk a képernyő alatt található beépített funkciógombok és érintőterületek vakon való használatát is megkönnyíti.

Androidon a MOST egy ún. főoldal- vagy főképernyőalkalmazás. Ez azt jelenti, hogy a feltelepítése után megjelenik a főképernyők között és alapértelmezett főképernyővé is tehető. Amennyiben alapértelmezett főképernyővé van téve, a telefon újraindításakor a MOST alkalmazás magától elindul és a telefon használata során a HOME gomb megnyomásával bármikor bárhonnan azonnal visszatérhetünk a MOST programba. Teljesen azonos funkcionalitással nem főképernyő változata is van a programnak. Igény szerint vagy ez, vagy a főképernyős telepíthető egy készülékre, egyszerre mindkettő nem.

A MOST alkalmazás több olyan funkciót, szolgáltatást, hasznos alkalmazást egyesít, melyek különben vakok számára használható formában csak több külön alkalmazás egyenkénti telepítésével és beállítgatásával biztosíthatók az Android telefonon, vagy úgy sem.

- A braille-bevitel támogatja a magyar teljesírást és a 46 rövidírást, valamint a braille-táblaszerű tükrözött braille-pontbevitelt is. A telefonszámok bevitele hagyományos mobiltelefonszerű számkiosztással is lehetséges. Ehhez hasonló számbillentyűzet használható ugyancsak a braille-maszkon a számológép programban. Braille jelek bevitele egyszerre akár több ujjal is lehetséges.

- A MOST a braille-bevitel mellett biztosít teljes magyar és másnyelvű, valamint szám- és jelbeviteli billentyűzettámogatást is a QWERTY billentyűzeten.

- Gondoskodik a kényelmes és egységes ernyőfeloldás biztosításáról, és több, a vakok számára megkönnyített módot biztosít a hívásindításra, valamint a bejövő telefonhívások fogadására vagy elutasítására, ill. a telefonhívások befejezésére. A program maga kezeli a telefoncsengést és a hívóbemondást. A hívóbemondás hangereje külön szabályozható. E két dolgot különböző beállítások alapján egy időben kombinálni is tudja, pl. a hívóbemondás ideje alatt lehalkított vagy szüneteltetett csengőhanggal. A MOST-ból történő híváskezelés, csengőhangkezelés és hívóbemondás-kezelés ki-bekapcsolható.

- Egységes, vakos felületen lehet kiválasztani és beállítani telefoncsengőhangokat, ébresztőórához csörgőhangot, ill. értesítési jelzőhangot a készüléken rendellkezésre álló az Android által támogatott formátumú hangok közül.

- A MOST egységes hangerőkezelést tesz lehetővé, valamint a képernyő háttérvilágításának akkus vagy hálózati üzem esetére történő külön beállítását is biztosítja.

- A készülék nyomógombjai a programból konfigurálhatók bizonyos fontos információk gyors lekérdezésére, mint pl. a pontos idő, dátum, akkutöltöttség, térerő, aktuális programállapot, stb., ill. hozzárendelhetők fontos műveletek elvégzéséhez, pl. menünavigáció, híváskezelés.

- A program Bármikor használható gombfunkciót biztosít azonnal indítható diktafonfelvételek készítésére. A diktafon sztereóban és elvileg akár CD-minőségben is képes felvételeket készíteni. A felvétel hangerőszintje, ill. a hangerőkiegyenlítés menüből vakon beállítható.

- A MObil SegítőTárs kényelmes megoldást biztosít az Android értesítések és telepített alkalmazások elérésére. Ezek további használata ernyőolvasóval lehetséges.

- Párhuzamosan képes működni a MOST és egy telepített ernyőolvasó. A TalkBack és Voice Readouts lett ehhez tesztelve.

- A MOST-ban a telefon billentyűzetén található nyílbillentyűk is használhatók.

- Hanglejátszás vagy folyamatos szövegfelolvasás közben az ernyő lezárt állapotban is lehet, eközben is állítható a hangerő. A beszéd és hanglejátszás hangerőviszonya a MOST-ban beállítással megszabható. A hanglejátszó minden, a telefonon lévő Android verzió által támogatott médiafájlformátum hangját lejátsza, így pl. a wav, mp3, ogg vorbis, aac, titkosítatlan m4a és m4b, mp4 és midi fájlokat is.

- A MOST-ból a telefont úgy is kikapcsolhatjuk, hogy közben a Wi-fi működik tovább. Ha telefonálás közben DTMF-jeleket szeretnénk bevinni, ehhez ki kell csúsztatnunk a billentyűzetet és azon vihetjük be a kívánt kódokat a vonalba.

- Egy listából kiválasztható, hogy a telefonon telepített beszédhangok közül melyiket használja a MOST. Sajátjaként a Brailab TTS-t biztosítja. A kiválasztott beszédszintetizátor egyedi beállításai eltárolódnak.

\*\*\*

A MOST beépített alkalmazásai.

A MOST program Android változata jelenleg a következő alkalmazásokat tartalmazza: óra, ébresztőóra, névjegyzék, szövegszerkesztő, diktafon (lejátszó és felvevő), telefon, csengőhangkezelő, stopper, időzítő, adatbáziskezelő. A használható alkalmazások köre folyamatosan bővül.

\*

Az Óra program a pontos idő, mai dátum és időzóna mellett rendszeres időbemondási funkciót is biztosít.

\*

Az ébresztőóra az ébresztéssel együtt be tudja kapcsolni a telefont is.

\*

A névjegyzékben személyek neve és elérhetőségei tárolhatók. Innen is kezdhetők telefonhívások, küldhetők SMS-üzenetek.

\*

A szövegszerkesztő sima szövegfájlok megnyitására, szerkesztésére, mentésére, felolvastatására, a szövegben való keresésre és könnyű mozgásra használható.

\*

A diktafon program lejátszója a memóriakártyán tárolt hangfájlok lejátszására alkalmas. Az Android által támogatott formátumokat ismeri.

A felvevője névvel ellátott fájlba tud készíteni hangfelvételeket az előre megadott beállításoknak megfelelően. A felvétel bármikor felfüggeszthető és később folytatható. Ha egy felvétel túllépi a fájl lehetséges mérethatárát, a program számozott új fájlba szünet nélkül folytatja a felvételt. Ha a memóriakártyán fogytán van a szabad hely, a felvétel egy figyelmeztető üzenet kíséretében automatikusan leáll. A program biztosít több hangerőkiemelési szintet és automatikus hangerőszabályzást is. Sztereóban is készíthetők felvételek a készülék két mikrofonjának használatával.

\*

A számológép egyszerű műveleteket és memóriaműveleteket biztosít. A bevitel történhet menüből, vagy az ernyőn hagyományos számológépszerűen meghangosítással.

\*

A Telefon programból hívásokat indíthatunk, pl. a névjegyzék segítségével is, SMS-üzeneteket írhatunk és olvashatunk, kezelhetjük a híváslistákat és számos telefonbeállításhoz férhetünk hozzá.

\*

Az egyéb programok közt a stopper századmásodperc finomságú időmérést tesz lehetővé. A mérés bármikor felfüggeszthető és folytatható. Tárolható korlátlan számú részidő, és beállítható a mérés közbeni rendszeres időbemondás is.

\* Az időzítő tetszőleges számú névvel ellátható, egyidejű visszaszámláló időzítés indítását és kezelését teszi lehetővé. Minden egyes visszaszámlálás rendszeres időbemondása egyedileg is beállítható. A Stopper és időzítő is működik lezárt ernyővel.

\*

Az adatbáziskezelő saját igény szerinti adatbázisok létrehozását és kezelését teszi lehetővé. Tallózási, keresési, statisztikai és egyéb számítási funkciókat biztosít.

A PDA-n futó MOST-ban használt névjegyzék, SMS- és híváslisták, valamint adatbázisok fájlformátuma kompatibilis a MOST Android változatával is.

\*

Az egyéb programok közt egy logfájlkezelő is található, mely programhiba esetén lehetővé teszi a hosszú időre visszamenő naplófájl kezelését (pl. mentését sima szövegbe, ill. zip-fájlba).

\*

A további alkalmazások fejlesztése és átdolgozása Androidra jelenleg is folyamatban van.

Üdvözlettel:

A MObil SegítőTárs Fejlesztői.